钦定古今图书集成/理学汇编/字学典/第107卷 > 王砺
## 钦定古今图书集成/理学汇编/字学典/第107卷 > 王砺

按《欧阳文忠公集》：“王砺，其先太原祁人，迁应天宋城，
洙之父也。赠太师中书令兼尚书令。”

按《王氏谈录》：先公素不习隶书，初但微作八分，皇祐
中，受诏书《献穆公主碑》，李氏求以古隶写，于是始作
隶书。既出，人竞爱。宋丞相曰：“近世人家桓楹之刻，所
未及也。”君谟亦云：“君隶字乃得汉世旧法，仆所作但
唐隶耳。”公受诏与君谟分写迩英阁二图，公书《无逸
篇》，君谟真字书《孝经》，既成，上作飞白二轴答之。后又
受诏分写集禧观诸殿榜，公书“奉福”、“虚福殿”二榜，君
谟书“神藻殿”二榜。公亦习古文小篆，今上景祐徽号
玉册，宣献宋公受诏写，宋公不习篆，公代书也。公所
书石隶字，则《献穆大长公主碑》《曹襄悼碑》《范文正碑》
《晏元献碑》《伊先生隔山庵记》，正字则《张少监墓志》《濠
州四望亭诗》《庄生台诗》《宋宣献诗》书额：“濠州四望亭。
南京御史台读易堂、襄州岘山亭、临芳亭；华严寺羊
太傅庙。西京教忠积庆寺。东都李氏闲燕堂、来惊堂、
连亭、箖箊亭、刘氏芸华堂。”